Diari Oficial de la Generalitat Valenciana


Sumari del DOGV 3776, del 21-06-2000 (2000/5128)

ORDRE de 5 de juny de 2000, de la Conselleria d'Agricultura, Pesca i Alimentació, sobre mesures fitosanitàries per a plantacions de fruiters afectats pel virus de la sharka (plum pox virus) i concessió d'ajudes per l'arrancada d'arbres malalts.
----------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2000/06/05/(2)/dof/vci/html**

### Dades del document

Número de DOGV
:   3776

Data del DOGV
:   21-06-2000

Secció del DOGV
:   I. DISPOSICIONS GENERALS

Número del document
:   2000/5128


Data del document
:   05-06-2000

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * fruticultura
    * malaltia vegetal
    * tractament fitosanitari
    * ajuda a l'agricultura
    * suport econòmic
    * ajuda pública

ORDRE de 5 de juny de 2000, de la Conselleria d'Agricultura, Pesca i Alimentació sobre mesures fitosanitàries per a plantacions de fruiters afectats pel virus de la sharka (plum pox virus) i concessió d'ajudes per l'arrancada d'arbres malalts. [2000/X5128]
  
La Conselleria d'Agricultura, Pesca i Alimentació, per mitjà de l'Ordre de 15 d'octubre de 1984, va declarar l'existència oficial de la sharka (plum pox virus) a la Comunitat Valenciana, ja que se n'havia detectat la presència sobre fruiters de pinyol, com ara en altres zones espanyoles. Des d'aquell moment es realitza un seguiment de la malaltia a les plantacions comercials i, sobretot, als vivers de fruiters en què s'ha procedit a l'arrancada de parcel·les afectades per aquesta virosi.
  
Les actuacions sobre els vivers de fruiters es regulen per mitjà de l'Ordre de 21 de gener de 1985, del Ministeri d'Agricultura, Pesca i Alimentació, en la qual es preveuen ajudes per indemnitzar els viveristes que procedisquen a la destrucció de les plantes afectades.
  
Per això, i a fi de donar suport a l'ordenament i la millora de les produccions agrícoles, fent ús de les competències inherents al meu càrrec,
  
ORDENE
  
Mesures fitosanitàries
  
Article 1
  
Es declara d'interès per la Comunitat Valenciana la realització de campanyes per evitar la difusió de la malaltia produïda pel virus de la sharka (plum pox virus) sobre els arbres fruiters, per tal de millorar les produccions agrícoles.
  
Article 2
  
És de compliment obligat l'arrancada dels arbres fruiters de pinyol de les espècies albercoquer, pruner i bresquiller, d'acord amb les determinacions fitosanitàries que prenga la Conselleria d'Agricultura, Pesca i Alimentació.
  
Quan s'observarà la possible existència d'un fogar de sharka, els titulars de les explotacions afectades estaran obligats a comunicar immediatament aquesta circumstància a la Conselleria d'Agricultura, Pesca i Alimentació, a fi de prendre mesures per evitar-ne la difusió.
  
La comprovació de la presència del virus a la planta es basarà en mètodes analítics serològics o biològics.
  
Article 3
  
L'incompliment de les disposicions d'aquesta ordre donarà lloc a l'aplicació de les sancions administratives que pertoquen d'acord amb la legislació vigent.
  
Si el titular de l'explotació afectada no efectua l'arrancada dels arbres malalts una vegada que li haja estat requerit, l'administració procedirà, subsidiàriament, a l'execució de l'obligació incomplida, i aniran a compte del titular els costos que es deriven de l'actuació subsidiària.
  
Ajudes institucionals
  
Article 4
  
1. S'estableix una línia d'ajudes destinades a compensar les pèrdues i despeses produïdes com a conseqüència de l'arrancada dels arbres de les espècies indicades en l'article segon, malalts pel virus de la sharka.
  
2. La quantia de l'ajuda s'ajustarà a l'espècie i a l'edat de l'arbre, tal com s'exposa en l'annex d'aquesta ordre. En tot cas, la concessió de l'ajuda se supeditarà a les disponibilitats pressupostàries.
  
3. No obstant això, la quantia de l'ajuda podrà ser disminuïda si el desenvolupament de l'arbre és inferior al que correspon a l'edat, l'espècie i la varietat corresponent en un mitjà adequat per al conreu.
  
4. En el cas de plantacions amb conreus associats s'aplicarà el coeficient de conversió que corresponga a la superfície ocupada per l'espècie objecte d'ajuda.
  
5. Aquestes ajudes es finançaran per mitjà de la línia núm. 1938 del programa 542.20, Investigació i Tecnologia Agrària, dels Pressupostos de la Generalitat Valenciana.
  
L'import global màxim que s'hi destinarà serà de 110 milions de pessetes (661.113,32 euros) per a l'exercici 2000.
  
En cas que les sol·licituds d'ajuda comporten un import global superior al pressupostat, es podrà procedir al prorrateig entre els beneficiaris de la subvenció.
  
1. El termini d'admissió de sol·licituds finalitzarà el 30 d'abril de cada any.
  
2. El termini de resolució del procediment de concessió de les ajudes serà de sis mesos a partir del tancament d'admissió de sol·licituds, és a dir, des del 30 d'abril de l'any actual.
  
3. La instrucció dels expedients la realitzarà l'Àrea de Protecció dels Cultius.
  
Actuacions i tramitació de les ajudes
  
Article 5
  
El titular de l'explotació afectada podrà presentar la sol·licitud d'ajuda al mateix temps que comunica la possible existència del virus de la sharka a la seua plantació. Arran d'això, el personal tècnic d'aquesta conselleria realitzarà les comprovacions oportunes per determinar l'existència del virus i valorar la possible indemnització per l'arrancada.
  
Si es produeix el caso que el titular de l'explotació afectada per la sharka no compleix amb l'obligació de declarar-ne la presència i aquesta és detectada pel personal de l'administració, es considerarà exclòs de les ajudes per l'arrancada.
  
Si s'escau, el titular de l'explotació afectada haurà d'arrancar els arbres assenyalats com a malalts en el termini que se li indicarà.
  
Article 6
  
Sobre la base de les comprovacions realitzades i els informes corresponents, es procedirà a indemnitzar els titulars de les explotacions que hagen efectuat l'arrancada dels arbres tal com s'indica en l'article anterior.
  
Article 7
  
Els titulars que, amb motiu d'aquesta ordre, hagen procedit a l'arrancada dels arbres afectats i desitgen replantar a les mateixes parcel·les alguna de les espècies indicades en l'article segon, estaran obligats a utilitzar plantons procedents de vivers autoritzats que hagen superat els controls oficials del virus de la sharka.
  
Els titulars que incomplisquen el paràgraf anterior seran requerits perquè tornen les indemnitzacions rebudes segons l'article quart, amb aplicació addicional dels interessos corresponents i de les sancions legals que pertoquen.
  
Article 8
  
Es faculta la Direcció General d'Innovació Agrària i Ramaderia per dictar les normes oportunes per a l'aplicació i el desenvolupament d'aquesta ordre.
  
DISPOSICIÓ DEROGATÒRIA
  
Queda derogada l'Ordre de 8 de març de 1991, de la Conselleria d'Agricultura i Pesca, sobre mesures fitosanitàries per a plantacions de fruiters afectades pel virus de la sharka (plum pox virus) i la concessió d'ajudes per arrancada d'arbres malalts (DOGV núm. 1.515, de 04.04.1991).
  
DISPOSICIÓ ADDICIONAL
  
El termini de presentació de sol·licituds per a enguany s'amplia fins al 15 de juliol de 2000
  
DISPOSICIÓ TRANSITÒRIA
  
Les sol·licituds presentades abans de l'entrada en vigor d'aquesta ordre i sobre les quals no s'haurà dictat resolució fins aquesta data, ajustaran la tramitació a aquesta ordre, llevat que l'interessat manifeste la seua disconformitat o negativa en el termini de 15 dies des de l'entrada en vigor.
  
DISPOSICIÓ FINAL
  
Aquesta disposició entrarà en vigor el mateix dia de la publicació en el Diari Oficial de la Generalitat Valenciana.
  
València, 5 de juny de 2000
  
La consellera d'Agricultura, Pesca i Alimentació,
  
MARIA ÀNGELS RAMON-LLIN I MARTÍNEZ
  
Annex
  
Quantia de les indemnitzacions


Còpia Permalink ELI